b'\n_START_ARTICLE_\nAlliance for Arab Women\n_START_PARAGRAPH_\nAlliance for Arab Women eller Alliansen for arabiske kvinner (AAW) er en frivillig organisasjon med hovedbase i Egypt. Organisasjonen fungerer som en paraplyorganisasjon for et stort nettverk av mindre frivillige organisasjoner, og samarbeider med andre egyptiske og arabiske organisasjoner for \xc3\xa5 sikre kvinners rettigheter. Organisasjonen arbeider med \xc3\xa5 sikre grunnleggende sikkerhet for arabiske kvinner gjennom \xc3\xa5 p\xc3\xa5virke politikk og lovgivning, og gjennom \xc3\xa5 tilby tjenester og programmer innenfor menneskerettighetene. _NEWLINE_AAW ble registrert hos det egyptiske sosialdepartementet i 1987 under lov nr. 154, og ble re-registrert i henhold til lov nummer 184 av 2000. AAW har siden 1996 spesiell konsultativ status i FNs \xc3\xb8konomiske og sosiale r\xc3\xa5d. Organisasjonen ble valgt som koordinator for arabiske frivillige organisasjoner til \xc3\xa5 forberede og delta i den fjerde internasjonale konferansen om kvinner i Beijing i 1995, for \xc3\xa5 levere den arabiske NGO-uttalelsen i FNs generalforsamling i 2000._NEWLINE_AAW har sekretariatet sitt i Kairo, og filialer i \xc3\xb8vre og nedre Egypt. Organisasjonens generalforsamling omfatter 100 medlemmer. Forsamlingen best\xc3\xa5r av b\xc3\xa5de menn og kvinner fra ulike arabiske land, som alle arbeider for \xc3\xa5 sikre kvinners grunnleggende rettigheter.\n_START_SECTION_\nProsjekter\n_START_PARAGRAPH_\nOver hele Egypt har AAW siden 1987 initiert og gjennomf\xc3\xb8rt mer enn 70 prosjekter som omhandler menneskerettigheter og kvinners rettigheter. Organisasjonen tar sikte p\xc3\xa5 \xc3\xa5 hjelpe en rekke samfunnsgrupper, b\xc3\xa5de lokalt, nasjonalt og internasjonalt. _NEWLINE_De viktigste satsingsomr\xc3\xa5dene er fattigdom, helse, politisk deltakelse, utdanning, redusering av vold og kvinner i arbeidslivet._NEWLINE_Videre gjennomf\xc3\xb8rer AAW ogs\xc3\xa5 prosjekter for entrepren\xc3\xb8rskap og sysselsetting, milj\xc3\xb8, kunst og kultur, samt kapasitetsbygging for lokale egyptiske NGOer.'